Document ID: 32012D0767

KOMISJONI RAKENDUSOTSUS,
7. detsember 2012,
millega määratakse ELi referentlabor suu- ja sõrataudi jaoks ja tunnistatakse kehtetuks otsus 2006/393/EÜ
(teatavaks tehtud numbri C(2012) 8901 all)
(EMPs kohaldatav tekst)
(2012/767/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 29. septembri 2003. aasta direktiivi 2003/85/EÜ ühenduse meetmete kohta suu- ja sõrataudi tõrjeks, millega tunnistatakse kehtetuks direktiiv 85/511/EMÜ ja otsused 89/531/EMÜ ja 91/665/EMÜ ning muudetakse direktiivi 92/46/EMÜ, (1) eriti selle artikli 69 lõiget 1,
ning arvestades järgmist:
(1)
Direktiiviga 2003/85/EÜ on kehtestatud suu- ja sõrataudi puhkemisel rakendatavad minimaalsed kontrollimeetmed ning teatavad ennetusmeetmed tagamaks pädevate asutuste ja põllumajandustootjate paremat ettevalmistust ja suuremat teadlikkust sellest haigusest.
(2)
Direktiivis 2003/85/EÜ on muu hulgas sätestatud, et tuleb määrata ELi referentlabor suu- ja sõrataudi jaoks, et täita XVI lisas esitatud ülesanded ja kohustused.
(3)
Komisjon on tihedas koostöös liikmesriikidega korraldanud pakkumise ELi asjaomase referentlabori valimiseks, võttes arvesse teaduslik-tehnilise pädevuse kriteeriume ja töötajate erialateadmisi.
(4)
Pärast valikumenetluse lõpetamist määrati edukaks osutunud labor - loomatervishoiu instituudi Pirbright’i labor, mida spondeerib biotehnoloogia ja bioloogiateaduste teadusuuringute nõukogu (BBSRC) - komisjoni otsusega 2006/393/EÜ (2) viieks aastaks alates 7. juunist 2006 ühenduse referentlaboriks suu- ja sõrataudi jaoks.
(5)
Lisaks on direktiivis 2003/85/EÜ ette nähtud, et komisjon vaataks üle, kas suu- ja sõrataudi jaoks määratud ELi referentlabor täidab XVI lisas määratud kõnealuse labori ülesandeid ja kohustusi.
(6)
Komisjoni algatatud ja 2011. aasta aprillis lõpetatud hindamise tulemusena järeldati, et loomatervishoiu instituudi Pirbright’i labor täidab edukalt kõiki suu- ja sõrataudi ELi referentlabori ülesandeid ja kohustusi, mis on sätestatud direktiivi 2003/85/EÜ XVI lisas ning Euroopa Parlamendi ja nõukogu 29. aprilli 2004. aasta määruse (EÜ) nr 882/2004 (sööda- ja toidualaste õigusnormide ning loomatervishoidu ja loomade heaolu käsitlevate eeskirjade täitmise kontrollimise tagamiseks tehtavate ametlike kontrollide kohta) (3) artikli 32 lõigetes 2 ja 4 esitatud ELi referentlabori kohustusi.
(7)
Seetõttu tuleks kõnealuse labori määramist ELi referentlaboriks suu- ja sõrataudi jaoks pikendada määramata ajaks.
(8)
Lisaks teatas Ühendkuningriik ametlikult komisjonile, et loomatervishoiu instituudi Pirbright’i labori uus nimetus on nüüd Pirbright’i instituut.
(9)
Selleks et suu- ja sõrataudi jaoks määratud ELi referentlabor saaks häireteta toimida, on asjakohane kõnealuses otsuses esitatud meetmeid kohaldada tagasiulatuvalt alates 7. juunist 2011.
(10)
Liidu õiguse selguse ja lihtsustamise huvides tuleks seega otsus 2006/393/EÜ kehtetuks tunnistada ja asendada käesoleva otsusega.
(11)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
1. Ühendkuningriigi biotehnoloogia ja bioloogiateaduste teadusuuringute nõukogu (BBSRC) Pirbright’i instituut on määratud ELi referentlaboriks suu- ja sõrataudi jaoks.
2. Lõikes 1 viidatud ELi referentlabori ülesanded ja kohustused on sätestatud direktiivi 2003/85/EÜ XVI lisas.
Artikkel 2
Otsus 2006/393/EÜ tunnistatakse kehtetuks.
Viiteid kehtetuks tunnistatud otsusele tõlgendatakse viidetena käesolevale otsusele.
Artikkel 3
Käesolevat otsust kohaldatakse alates 7. juunist 2011.
Artikkel 4
Käesolev otsus on adresseeritud liikmesriikidele.
Brüssel, 7. detsember 2012

Labels: 7
3
6
0